CELEX: 32013D0630
Language: sk
Date: 2013-10-29 00:00:00
Title: 2013/630/EÚ: Vykonávacie rozhodnutie Komisie z  29. októbra 2013 , ktorým sa schvaľujú obmedzenia autorizácií biocídnych výrobkov obsahujúcich bromadiolón, ktoré oznámilo Nemecko v súlade so smernicou Európskeho parlamentu a Rady 98/8/ES [oznámené pod číslom C(2013) 7034]

31.10.2013   
            
            
               SK
            
            
               Úradný vestník Európskej únie
            
            
               L 289/65
            
         VYKONÁVACIE ROZHODNUTIE KOMISIE
   z 29. októbra 2013,
   ktorým sa schvaľujú obmedzenia autorizácií biocídnych výrobkov obsahujúcich bromadiolón, ktoré oznámilo Nemecko v súlade so smernicou Európskeho parlamentu a Rady 98/8/ES
   [oznámené pod číslom C(2013) 7034]
   (Iba nemecké znenie je autentické)
   (2013/630/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 4 ods. 4,
   keďže:
   
               (1)
            
            
               Príloha I k smernici 98/8/ES obsahuje zoznam aktívnych látok schválených na úrovni Únie na zaradenie k biocídnym výrobkom. Smernicou Komisie 2009/92/ES (2) sa aktívna látka bromadiolón zaradila ako látka na použitie vo výrobkoch typu 14, rodenticídoch, v zmysle definície v prílohe V k smernici 98/8/ES.
            
         
               (2)
            
            
               Bromadiolón je antikoagulačný rodenticíd, o ktorom je známe, že predstavuje riziko nehôd v prípade detí, ako aj riziko pre necieľové zvieratá a životné prostredie. Považuje sa za potenciálne perzistentný, pravdepodobne bioakumulatívny a toxický (PBT) alebo veľmi perzistentný a veľmi pravdepodobne bioakumulatívny (vPvB).
            
         
               (3)
            
            
               Z dôvodov verejného zdravia a hygieny sa však dospelo k záveru, že je oprávnené zaradiť bromadiolón a iné antikoagulantné rodenticídy do prílohy I k smernici 98/8/ES, čím sa členským štátom umožnilo autorizovať výrobky obsahujúce bromadiolón. Na základe smernice 2009/92/ES však členské štáty majú pri udeľovaní autorizácií výrobkov obsahujúcich bromadiolón povinnosť zabezpečiť obmedzenie primárnej aj sekundárnej expozície človeka, necieľových zvierat a životného prostredia tým, že zohľadnia a uplatnia všetky primerané a dostupné opatrenia na zmiernenie rizika. Opatrenia na zmiernenie rizika uvedené v smernici 2009/92/ES preto zahŕňajú okrem iného obmedzenie použitia len na profesionálne účely.
            
         
               (4)
            
            
               Spoločnosť Lipha Tech S.A.S. (ďalej len „žiadateľ“) predložila v súlade s článkom 8 smernice 98/8/ES Holandsku žiadosť o autorizáciu rodenticídu obsahujúceho bromadiolón (ďalej len „výrobok“). Názov a referenčné číslo výrobku v Registri biocídnych výrobkov (ďalej len „R4BP“) sa uvádzajú v prílohe k tomuto rozhodnutiu.
            
         
               (5)
            
            
               Orgány Holandska udelili autorizáciu 2. novembra 2012. Výrobok bol povolený s obmedzeniami, aby sa zabezpečilo splnenie podmienok článku 5 smernice 98/8/ES v Holandsku. K týmto obmedzeniam nepatrilo obmedzenie na použitie vyškolenými profesionálnymi používateľmi alebo profesionálnymi používateľmi s licenciou.
            
         
               (6)
            
            
               Žiadateľ predložil 20. decembra 2012 Nemecku úplnú žiadosť o vzájomné uznanie prvej autorizácie daného výrobku.
            
         
               (7)
            
            
               Nemecko 10. apríla 2013 oznámilo Komisii, ostatným členským štátom a žiadateľovi svoj návrh obmedziť prvú autorizáciu v súlade s článkom 4 ods. 4 smernice 98/8/ES. Nemecko navrhlo obmedziť použitie výrobku na vyškolených profesionálnych používateľov alebo profesionálnych používateľov s licenciou.
            
         
               (8)
            
            
               Komisia vyzvala ostatné členské štáty a žiadateľa, aby súlade s článkom 27 ods. 1 smernice 98/8/ES predložili k oznámeniu písomné pripomienky 90 dní. V danej lehote neboli predložené žiadne pripomienky. O oznámení sa zároveň viedli diskusie medzi Komisiou a príslušnými orgánmi členských štátov pre biocídne výrobky na zasadnutí skupiny pre uľahčenie autorizácie výrobkov a vzájomného uznávania dňa 14. mája 2013.
            
         
               (9)
            
            
               V súlade so smernicou 2009/92/ES majú autorizácie biocídnych výrobkov obsahujúcich bromadiolón podliehať všetkým primeraným a dostupným opatreniam na zmiernenie rizika vrátane obmedzenia len na profesionálne použitie. Z vedeckého hodnotenia vedúceho k prijatiu smernice 2009/92/ES vyplynulo, že len od profesionálnych používateľov sa dá očakávať, že budú dodržiavať pokyny na minimalizovanie rizika druhotnej otravy necieľových zvierat a používať výrobky spôsobom zamedzujúcim selekcii a rozšíreniu rezistencie. Obmedzenie na profesionálnych používateľov by sa preto malo v zásade považovať za primerané opatrenie na zmiernenie rizika najmä v členských štátoch, kde existuje rezistencia voči bromadiolónu.
            
         
               (10)
            
            
               Vzhľadom na to, že nič nesvedčí o opaku, obmedzenie na profesionálnych používateľov je primeraným a dostupným opatrením na zmiernenie rizika v prípade autorizácie výrobkov obsahujúcich bromadiolón v Nemecku. Tento záver potvrdzujú argumenty, ktoré predložilo Nemecko, podľa ktorých sa zistila odolnosť proti bromadiolónu u potkanov a predpokladá sa jej rozšírenie v krajine. Nemecko má navyše dobre fungujúcu sieť vyškolených pracovníkov na kontrolu škodcov a profesionálnych používateľov s licenciou, ako napríklad poľnohospodárov, záhradníkov a lesníkov, ktorí absolvovali odborné školenie, čo znamená, že navrhované obmedzenie nebráni predchádzaniu nákaze.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Nemecko môže obmedziť autorizáciu udelenú v súlade s článkom 4 smernice 98/8/ES v prípade výrobku uvedeného v prílohe k tomuto rozhodnutiu na použitie vyškolenými alebo profesionálnymi používateľmi s licenciou.
   Článok 2
   Toto rozhodnutie je určené Spolkovej republike Nemecko.
   
      V Bruseli 29. októbra 2013
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. ES L 123, 24.4.1998, s. 1.
   
      (2)  Smernica Komisie 2009/92/ES z 31. júla 2009, ktorou sa mení a dopĺňa smernica Európskeho parlamentu a Rady 98/8/ES s cieľom zaradiť bromadiolón ako aktívnu látku do prílohy I k uvedenej smernici (Ú. v. EÚ L 201, 1.8.2009, s. 43).
   
      PRÍLOHA
      Výrobok, v prípade ktorého Nemecko môže obmedziť autorizáciu udelenú v súlade s článkom 4 smernice 98/8/ES na použitie vyškolenými profesionálnymi používateľmi alebo profesionálnymi používateľmi s licenciou:
      
                  Názov výrobku v Holandsku
               
               
                  Referenčné číslo žiadosti Holandska v registri biocídnych výrobkov
               
               
                  Názov výrobku v Nemecku
               
               
                  Referenčné číslo žiadosti Nemecka v registri biocídnych výrobkov
               
            
                  Maki Pat‘
               
               
                  2011/4329/10506/NL/AA/20379
               
               
                  Maki Pat‘
               
               
                  2011/4329/10506/DE/MA/20799